 SHEHENA ya kwanza ya kontena 17 kwa ajili ya ujenzi wa meli mpya katika Ziwa Victoria imewasili jijini Mwanza ikitokea Korea Kusini tayari kwa utekelezaji wa ahadi ya serikali ya kutatua adha ya usafiri ndani ya ziwa hilo.Akizungumza na wananchi wakati wa mapokezi ya shehena ya vifaa hivyo vya ujenzi wa meli hiyo, Naibu Waziri wa Ujenzi, Uchukuzi na Mawasiliano, Atashata Nditiye, alisema hatua hiyo imetokana na dhamira ya serikali kuhakikisha Watanzania wanaondokana na tatizo la kero ya usafiri iliyodumu kwa muda mrefu katika ukanda huo.Alisema serikali inaendelea na utekelezaji wa ahadi zake mbalimbali ikiwamo ya ununuzi wa meli mpya katika ziwa hilo na maeneo mengine kwa ajili ya kuboresha huduma za usafiri wa abiria na mizigo.Alisema ujenzi wa meli hiyo mpya ya kisasa utakaoigharimu serikali Sh bilioni 88.764, unatarajiwa kukamilika Januari, 2021.